SL Uradni list Evropske unije L 117/3

IZVEDBENA UREDBA KOMISIJE (EU) 2018/690

z dne 7. maja 2018

o spremembi Izvedbene uredbe (EU) št. 540/2011 glede pogojev za odobritev aktivne snovi fenazakvin

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2)(c) Uredbe,

ob upoštevanju naslednjega:

(1) Z Izvedbeno direktivo Komisije 2011/39/EU (2) je bil fenazakvin vključen kot aktivna snov v Prilogo I k Direktivi Sveta 91/414/EGS (3).

(2) Aktivne snovi, vključene v Prilogo I k Direktivi 91/414/EGS, se štejejo za odobrene v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).

(3) Odobritev aktivne snovi fenazakvin, kot je določena v delu A Priloge k Izvedbeni Uredbi (EU) št. 540/2011, je bila omejena na uporabe kot akaricid za okrasne rastline v rastlinjakih.

(4) V skladu s členom 7(1) Uredbe (ES) št. 1107/2009 je proizvajalec aktivne snovi Gowan Comércio Internacional e Serviços Limitada 19. septembra 2011 predložil zahtevek državi članici poročevalki Grčiji in prosil za spremembo pogojev za odobritev fenazakvina, da bi se odpravila omejitev in dovolila uporaba na grozdju, citrusih, pečkatem sadju in koščičastem sadju. Država članica poročevalka je zahtevek ocenila kot dopusten.

(5) Država članica poročevalka je pripravila dodatek k osnutku poročila o oceni in ga 14. februarja 2012 predložila Evropski agenciji za varnost hrane (v nadaljnjem besedilu: Agencija) in Komisiji.

(6) Agencija je v skladu s členom 12(1) Uredbe (ES) št. 1107/2009 dodatek k osnutku poročila o oceni razposlala vlagatelju in državam članicam za predložitev pripomb ter ga dala na voljo javnosti.

(7) Agencija je 19. marca 2013 Komisiji sporočila svoj sklep (5) o tem, ali se za nove uporabe aktivne snovi fenazakvin lahko pričakuje, da bodo izpolnjevale merila za odobritev iz člena 4 Uredbe (ES) št. 1107/2009. Komisija je spremenjeni osnutek poročila o pregledu 17. septembra 2013 predložila vlagatelju za pripombe in 2. oktobra 2013 Stalnemu odboru za prehranjevalno verigo in zdravje živali. Stalni odbor ni mogel sprejeti sklepa o tem, ali je primerno spremeniti pogoje za odobritev fenazakvina, kot je zahteval vlagatelj.

(8) Po dodatnem pregledu dokumentacije je Komisija pripravila osnutek dodatka k izvirnemu poročilu o pregledu in osnutek uredbe o fenazakvinu. Komisija je osnutek dodatka in osnutek uredbe 13. decembra 2017 predložila Stalnemu odboru za rastline, živali, hrano in krmo.

(9) Komisija je vlagatelja pozvala, naj predloži pripombe na osnutek dodatka k poročilu o pregledu fenazakvina. Vlagatelj je predložil pripombe, ki so bile natančno pregledane.

(10) Ni bilo dokazano, da se lahko pričakuje, da fitofarmacevtska sredstva, ki vsebujejo fenazakvin, na splošno izpolnjujejo zahteve iz člena 4 Uredbe (ES) št. 1107/2009, razen če se obdrži obstoječa omejitev na uporabo v rastlinjakih. Zato je primerno, da se ohrani omejitev uporabe izključno na rastlinjake, kot so opredeljeni v členu 3(27) Uredbe (ES) št. 1107/2009.

(11) V zvezi z eno ali več reprezentativnimi uporabami vsaj enega fitofarmacevtskega sredstva, ki vsebuje aktivno snov, kadar se fitofarmacevtsko sredstvo uporabi na užitnih kmetijskih rastlinah, je bilo ugotovljeno, da so merila za odobritev iz člena 4 Uredbe (ES) št. 1107/2009 izpolnjena. Zato je primerno, da se omejitev uporabe fenazakvina izključno na okrasnih rastlinah ne ohrani.

(12) V skladu s členom 13(2) Uredbe (ES) št. 1107/2009 v povezavi s členom 6 Uredbe ter ob upoštevanju najnovejših znanstvenih in tehničnih dognanj je potrebno in primerno spremeniti pogoje za odobritev aktivne snovi fenazakvin ter hkrati ohraniti nekatere pogoje in omejitve. Izvedbeno uredbo (EU) št. 540/2011 bi bilo zato treba ustrezno spremeniti.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Sprememba Izvedbene uredbe (EU) št. 540/2011

Priloga k Izvedbeni uredbi (EU) št. 540/2011 se spremeni v skladu s Prilogo k tej uredbi.

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. maja 2018 Za Komisijo Predsednik Jean-Claude JUNCKER

(1) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(2) Izvedbena direktiva Komisije 2011/39/EU z dne 11. aprila 2011 o spremembi Direktive Sveta 91/414/EGS zaradi vključitve fenazakvina kot aktivne snovi in spremembi Odločbe Komisije 2008/934/ES (UL L 97, 12.4.2011, str. 30).

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(5) Evropska agencija za varnost hrane; Conclusion on the peer review of the pesticide risk assessment of the active substance fenazaquin (Sklep o strokovnem pregledu ocene tveganja pesticidov z aktivno snovjo fenazakvin). EFSA Journal 2013;11(4):3166. [80 str.] doi:10.2903/j.efsa.2013.3166.